Gesteelde fiets gevind, een vas ná hoewemoordŉ Man van Tiryville naby Uitenhage is in hegtenis geneem vir die besit van vermoedelik gesteelde eiendom, ná hy verbind is met ŉ fiets wat gesteel is uit die huis van die vermoorde Jean Lombard (67) van Port Elizabeth. Kol. Priscilla Naidu, polisiewoordvoerder, het vroeër aan Maroela Media gesê Lombard se tuinwerker het gister op sy liggaam in die woonkamer van sy huis op ŉ kleinhoewe in die Rocklands-omgewing afgekom. Die werker het aanvanklik na Lombard geroep en het in die huis gaan ondersoek instel ná daar ŉ ruk lank geen antwoord was nie. Lombard se hande en voete was vasgebind en hy het ŉ kopwond gehad. Sy huis is geplunder en die kluis het oopgestaan. Volgens Naidu het die polisie gister inligting ontvang dat ŉ fiets by ŉ sakeperseel naby Lombard se huis gelos is. ŉ 34-jarige Rastaman het dit glo by ŉ werker daar gelaat. Die tuinwerker het die fiets as sy eiendom uitgeken. Die verdagte word aangehou op ŉ aanklag van die besit van gesteelde eiendom en sal binnekort in die hof verskyn. Die polisie ondersoek steeds enige moontlike verbintenis tussen dié man en Lombard.